정조 19년 · 목
予敎晚錫曰所經沿路邑守之治否民情之遑急  果何如晚錫曰書啓及別單已爲仰達而珍島之  餓殍卽湖南中最多矣予曰何獨珍島如是夥多耶晚錫曰昨年還穀全未捧納故今春捄活實無其路以致塡壑之夥然而採聞民情則時任郡守  猶不爲咎矣○晚錫書啓以爲康津縣監李勉輝外似詳明內實柔善稍欠束吏多致病民自已雖免於染指畢竟同歸於浚膏災結之偸弄則空斂赤地軍布之徵納則多侵白骨首吏之貿陳牟而補其執錢敢曰不知倉色之偸精穀而納以麤殼胡爲不察檢督吏之一兩加捧海倉色之二斗濫徵雖云瑣小俱係剝割雇馬租之九斗增倍戶房米之二斗勒斂諉以謬規不思釐革且其徵稅最爲苛急片鐵寸穗無遺盡奪扶老携幼恨不早去至若賑飢頗欲竭誠而一任里正之抄戶不省納賂之奸固要富人之私賑巧避勸分之名醬不排巡何論菜時之優原斗亦削量難責穀物之精實捐濟相續怨讟頗聞而沿海之面尤爲嗷嗷有不忍見海南縣監鄭杆本自苛細令不純實嬖傔用事於內而恣其聚斂奸校委任於外而助其掊克種子還之不分野多未播之田雜役米之先捧浦滯未裝之船扇錢猶依前捧棍罰至及平民若其捧稅之政虐民是事始緩而終急斛濫而價翔每石定價至於十二兩之多而督校換面窮民疾首女無澣垢之衣戶乏拘飯之匙籬田熟麥不啻盡餠之無用隣欄耕牛率多池魚之受殃村驚擾殆甚猛虎本縣稅太位太合爲七百石而準數捧米一例作錢三百石代錢姑未及捧而四百石作錢爲四千八百兩二千四百兩則貿太四百石上納剩錢二千四百兩則名雖付之民庫實則歸於私橐最其賙賑之不善致有怨讟之如沸抄戶存拔視錢多寡賑色抄任浚膏而買田老媪盲子携手而出境和水白粥米滿一椀空殼麤糧僅出二升一次醬二次鹽何太薄略五口家一口賑無以濟活班族女之羞愧不應無難詬削野殍親之涕泣求乞終不見憐流散不絕死亡相續空室虛戶在在皆然且其賑案之通宵追改則字畵朱墨之懸殊男女壯弱之相幻惜乎彼乃名以太守而反效奸吏之拙法惡其害已皆去其籍而只以見捉者言之稱以賑需而加報偸用之數折租爲七十六石謂以自備而倉穀犯用之數折租爲一千一百五十石零許多條件俱是不法長興府使許溟似剛而不剛欲明而未明嚴於東吏而反受黠吏之簸弄察於民隱而或致民情之騷擾災結見偸旣多空徵之冤軍簿不精亦有疊役之歎大同逋欠則何愛乎吏奸而替徵一族位結輪回則不恤乎民弊而膠守謬例稅米位太之作錢一任濫捧軍錢均稅之停減不察仍執偕老推恩該吏索賂而家貪者見漏其他如流作班糧之科外斂徵深爲病民者俱不能禁斷惟其捧稅不撓設賑頗勤一巡分醬餘巡給鹽而但抄法太略窮戶多漏上不逮於有土下不及於受賑遑遑乎中間捐瘠甚多怨言頗騰興陽縣監朴宗正性旣柔懦而莫振心又沈溺而忘返奸竇層出而官務絲棼賂門大開而公堂市鬧賣鄕錢爲七百六十兩賣任錢爲四百八十兩渠旣納賂得差必欲舞奸取償上下交征受困者惟民柳鄕請之百緡靑銅皆傳玉妓之空吞竹田賂之卅貫疋布堪燐金僧之替徵營錢馱價忍奪窮民之口吻均稅軍錢任富奸吏之囊橐儲置米三十五石之不在本庫難逃虛留之罪松倉米二百餘石之作錢立本反諉邸人之價一吏之俵災偸食爲二結六十卜而矇然不覺首校之差任納賄至數百餘金而置之勿問鋤農之隙地起耕而秋稅無遺倉穀之未捧仍分而還民奚賴且其督稅火急猛校四布一村奪牛至於五六隻之多八斗落種只當一二兩之稅枵然飢腸方待麥場而一飽啜其垂泣空仰蔀屋而長歎至若分賑則三等抄飢間多失精兩巡給醬不免太略而賑穀之加報私用米爲十六石零租爲二百六石零稱以賑需勒取富民者又至三百兩之多旣多犯科之事難任牧民之責靈巖郡守崔吉憲人旣孱劣事又鄙悖愛貨則執籌而窮夜遇災則拱袖而咎天吏旣賂得無藝浚民客以類聚何辜縛儒遑汲只給近面何厚薄於一境別還多分同姓亦顏私於公穀手白狀而餓死甚矣不仁背朱點而泣歸無處可訴烽臺無直靑草生竈戰艦不蓋白雨打樓儲置米之本庫虛留爲一百七十五石零移輔穀之該吏幻弄爲三百餘石官需價之漸次翔騰無異市駔漁鹽稅之終不還給莫禁奸橐稅米每石十一兩定價而抄其未收換作牟還幷耗通計則米一石代得牟二十石一斗五升而見今昨作牟爲五百石自司倉出秩已不法而過數旬殖耗難免侵虐較十文市直亦幾加倍若其賑政則抄戶旣任該色之納賂賙饑至勸富民之私賑給醬給鹽只作兩度觀美之道削斗削升難繼十日救活之資空殼之租旣極麤劣無藿之粥亦不稠濁死亡無數流離相望殆乎十室五空而至於諸島則獰校無忌糧米馬貰皆出其中減口越送又賣其餘島島同然而普吉尤甚或流或殍男丁絕希論其饑口之虛張則通計十三巡爲一萬三千二百八十四口論其穀物之偸用則合折租爲一千一百九十一石七斗零此外倉穀犯用之數折租二千一百六十四石零臣旣執其踏印文書爲先封庫似此篾法虐民之類不可以已罷而勿論珍島郡守李春輔本自仁善全欠剛果愛民有餘而才不從心束濕不足而奸無所戢三倉色之公穀偸弄非一二計護送吏之浦船徵賕過八九錢水軍則分戶停減而民自納番浦稅則退限捧納而吏乃索價若其設賑則非不殫誠而抄法欠精飢口多漏分醬頗頻而猶未準巡給穀稍實而未免削斗外多吏鄕之作奸內有傔人之招謗餓殍之無村不有流丐之出陸相望聞見慘愕景色愁沮而求蒭甚勤移栗最多捧稅而不放督校分還而至給路資官用雜役價之蕩減又爲六百餘兩村少怨言民頗稱譽以上栍邑監司李書九持己儉約奉法謹愼聲色不近能守文雅之規模刑獄克審仰體欽恤之德意一自年穀之歉荒益思誠力之殫竭七千包賙賑旣多拯活之效五十州承宣克著雍容之譽而道臣體重只擧大略中軍朴挺吉莅任未久毀譽無聞以上本道監司中軍兵使朴基豊剛柔幷施兵民俱便賑政最善民頌蔚興分穀旣精饋粥甚稠朔內三巡又添別等之賙䘏營下四里未聞一人之顚連左水使曹命楫賑政別無毀譽而屯田所在之諸島未禁偏裨之襲謬乃致麥畝之多陳右水使鄭彥衡營錢取殖之害踰年未蘇移穀許多之數民無所受還錢之二錢減給吏奸盍察格糧之二兩立本厥咎誰執達磨烽墩之闕直於蘭戰船之枵敗筦島禁山之犯斫冒耕俱其所管而全不致察賑頗着力而終不如始分穀未盡精給醬不準巡又有該里任納賂抄飢之弊全州營將金致五衰邁之年旣欠剛猛譏詗之政未盡勤勵以上本道兵使水使營將礪山府使李漸運値此歉荒之年全爲下吏之欺俵災則多不及民捧還則初不入庫逋吏之差出腴任何以懲後抄戶之多納情錢何以濟飢邑碑不拔徒疑過人之目倉鑰如開任弄奸吏之手全州判官尹光垂施措從容部決精詳賑荒之餘頌聲頗興督還將校之閙村差任首鄕之招謗難免不察之失金溝縣令趙鎭大分穀分粥旣甚精好禁酒禁盜亦頗勵爲政煞有氣力闔境擧頌剛明泰仁縣監趙恒鎭初到雖欠明察爲政漸知淬礪聽訟頗詳賑飢亦勤吏稍知畏民稱覺夢井邑縣監任希默政甚慈良民多頌譽賙飢之法煞有條理束濕之效可騷路觀長城府使洪景厚厫中精穀無難四移於隣邑境內還民祗受一巡於每月窮節艱食不無向隅羅州牧使趙時淳爲政專尙苛虐牟利不擇燥濕點吏舞奸援作同心之好殘氓惴威擧無措手之地邑傳兩倅之譏村播三版之諺位太之七緡定價怨深浚血結錢之一兩作租謗騰染指島戶之千餘金收斂荒嵗無減稅穀之八九日畢捧富人亦散南倉偸賣典守何有子城許耕防禦奚恃若其賑政尤爲無良麥末馬菜之調粥浮腫輒生凍地冷雪之無幕物故疊出邑中丐兒課捧野蔬城底僵屍露掩草稿人之不仁胡至此極而旣己罷黜不必細論寶城郡守金鎜過於詳明或至苛細聽訟則極有條理懲逋則不顧怨謗奸吏知戢弊局庶蘇賙飢之時兩次設粥一石給醬雖云私賑難救窮餓竹倉米四百石之發賣人言籍籍且其八結所納錢爲十二兩八分而以吏逋米一石代三兩錢所捧者計數防納結納則每石定價二兩以秋還分錄至秋幷耗將爲六石九斗六升六合烏得免料販之歸樂安郡守李性重練達之治稱頌方興結役錢之當納田稅穀之減捧雜役米之停退當此大無諒非小惠而惟其營主人役米價之再徵頗招謗言順天府使金翰東愛民之心非不勤切而嬖幸交蔽便成昏聵令出多門權移下屬鄭吏之官穀幻弄不啻鼠狗之偸李鄕之無時出入至傳虎狼之號結米價之一兩加徵曲爲倉隸稅大同之一斗濫捧徒富吏橐九旬老人何惜嵗時之給米千總軍任不禁衙客之納賂至於賙賑分穀而間多空殼設粥而調以馬菜且多監色之作奸難慰飢民之仰哺谷城縣監崔尙耆本自麤鄙重以暴猛以杖爲政吏民俱困見利則左拏右攫出令則朝變夕改大同布之三兩六錢定價太高邑倉米之五兩五錢任吏恣弄還米四百石之作錢料利都歸私橐紙錢五十文之分錄各名將困窮蔀一境困於手寸而奚襲謬規衆賂集於首校而猶益親信若其設賑則分穀不過數升饋粥止於四次大違格式難救顚連且以前任珍島事言之司倉米四十二石十三斗零租二百九十石五斗零太七十七石四斗船儲米八百五十石擅自幻弄徒事肥已珍島一郡蘇弊無期南原府使宋守淵持已淸愼不墜法家之規模爲政愷悌克著循吏之聲名錄頒秋還之秩預防吏奸廉定結米之價大爲民惠分賑則謹遵法式捧稅則不撓里閭瓜期將滿蔀屋如失任實縣監洪履簡詳明爲治詞訟無滯稱頌之聲隣邑亦播而四十四兩結價之濫捧不禁嚴尙權之弄奸四十餘名番軍之橫侵莫察晉邦洪之納賂參禮察訪安邁權吏戢其奸民惜其去而惟其馬政闕旣未補有亦多駑靑巖察訪宋宅朋減朔饌而屬驛受惠繕公廨而自備頗多碧沙察訪李宅淵樂勝倉租之反作無異鼠竊順天移錢之略分罔念鴻散饋粥則和水半椀分穀則空殼數升浮黃之洗面是豈可忍監色之弄手全不致察獒樹察訪禹錫龜昨秋還米一石代捧六兩春給二兩而待秋作米一石剩錢四兩卽歸私橐且所捧太甚多而無一斗分給至於賑政尤不致意南桃浦萬戶金在敬竭力䘏民依式分賑逐朔私賙其巡至八移穀運價厥數過百此皆自備宜致頌聲金甲島萬戶崔弘績殫盡誠力賙救鎭民公私兩賑月六排巡還分各穀乘間補匱及乎畢賑釀酒慰飢求粟勸種擧鎭欣欣不知凶年梨津萬戶朴東旭能馭鎭屬頗勤賑政於蘭萬戶朴道訥戰兵船之朽敗已無百餘立樓板船儲置之反作乃知數百緡偸食其賑事之不善不待細論加里浦僉使陳德履其爲賑政雖無顯疵昨春繕城時倉米之給以助糧而秋乃還捧役價之約以二錢而後乃減半無信不立有城奚恃古今島僉使李元翊移穀則恣意犯用賑饑則無難闕巡馬島萬戶黃河潤分穀饋粥能遵法式而戰船雖當改造之期典守不謹朽敗無餘薪智島萬戶李義載到鎭未久毀譽無聞會寧浦萬戶李亨圭船儲米三百石不報加分而至今虛留一百石作錢四兩而二兩立本造船錢四百兩戶分殖利而逐朔收捧復戶米十三石未捧分還而代出庫米者俱係不法至於賑政穀不精而粥不稠流殍極多蛇渡僉使崔命喆給代二百餘兩之執典放債倉米三十餘石之作錢料利已是不法而至於賑政削斗給糧減巡設粥怨聲載路呂島萬戶崔暻別無疵聞而賑政頗勤鹿島萬戶宋載璜誠殫賙賑躬行閭里間設私饋鎭卒咸感鉢浦萬戶任興秀賑政頗勤頌聲有聞珍島監牧官金在儉莫禁該吏之偸災一任軍頭之斂錢賙賑不善怨言頗騰興陽監牧官朴萬億昨秋看坪衙奴索錢今春納稅牧吏失利且牧子復戶每戶四石四斗而折半不給莫不呼冤賑事則別無顯疵以上本道沿路守令察訪邊將監牧官恩津縣監尹行進本自慈詳兼以勤孜受還吏民之別給行資跡雖涉於干譽移轉穀之自防雇直意實在於施惠且其濟飢能致播譽尼城縣監李顯默爲政頗詳捄荒得宜而觴政或濫瑣謗有聞公州判官沈公著心固愛民志切願治但欠明確間或偏聽逋吏之幻生爲死堪笑營邑之代徵移租之半價給還宜招民人之稱冤天安郡守尹厚東治理有條賑政亦善每巡給穀旣能精實滿盂饋粥可以療飢且其巡夜之規庶助戢盜之方稷山縣監趙重鎭莅任屬耳毀譽無聞振威縣令吳在斗勤勵之志固自有餘剛明之譽亦或入聞水原判官洪元燮由其練熟之太過及致剛核之不足移穀不簸曲念隣吏之負逋飢口存拔或從面任之顏私身役布之五分尺債於今創開大同米之數升斛濫較前亦多廣州府尹徐美修居官謹雅聽訟詳明兩載爲治一境賴安果川縣監金履裕確乎爲治質惟可䙡不作干譽之政稍欠濟荒之策成歡察訪李尙友愛恤郵卒譽聲頗聞良才察訪金佐天旣無赫譽亦闕顯疵以上他道沿路守令察訪○別單一湖南一道田政最紊實爲民生難支之瘼陵變爲谷谷變爲川而徵稅比前無變盧坪沙渚擧納膏沃之租此南俗所謂無印虛卜者也有土徵稅猶患不給況其不穫之賦便是無麪不托民雖欲不困其可得乎臣於潛行時飫聞此弊出道後盈庭呼訴者亦太半此弊也此不可不一番變通以紓民困而只欲査陳則難保漏結之克補而徒縮元結之總數若欲改量則亦非時月內可行而民力轉竭宜令廟堂於斯二者從便宜施行以爲保民生之一助一今年湖南沿海設賑邑之死亡者少爲數百多至千餘而流離之戶又不知其數成籍之時若依挽近之謬例不從見今之實數只比元總苟錄虛戶則小而人口米書寫錢大而每年烟戶之種種雜役不可責出於空垈虛落而其必竝萃於比隣同社死者已矣無論哀此瀕死未去之類幾何不又流而死也我殿下深軫惠困之道特退勘籍之限南土生靈已莫不㴠泳聖澤而今又若因其收籍務從實數尤可爲勞來懷保之一端但奸鄕黠吏夤緣舞弄潛受富賂多漏實戶則惠不覃下弊猶依昔宜令廟堂從便措置且各邑正軍多歸於貧困而貧困者例多流亡今秋歲抄若不別般釐正則軍簿都是鬼▣身布許多徵族而餘存窮戶無以支保宜令道臣嚴飭列邑先揀軍丁之物故成册按以徵代無或使虛名苟克如珍島奴子役代定之類一朝家之懷保民生靡不用極遇慶則廣恩値歉則施惠停減蠲免聖澤洋溢宜無匹夫匹婦之不獲其所而編戶窮氓困瘁愈甚蓋其爲弊或由於結役戶役身役之繁重而結戶之役道道不同邑邑各異臣不敢質論而但以身役之爲弊者言之良役之多莫近來若如營匠保邑匠保四色保三色保竹保漆保紙保鄕保吏保通引保之類指不勝屈而皆是刊册外濫定之名目此等役所納較正軍半減故家饒者挾賂面熟者納囑未入則圖占旣入則牢守而惟彼各營各衙之重役盡歸於貧賤不能支堪非久逃流則於是乎侵隣侵族向之圖占而牢守者及受其殃貧富俱困豈若富定重役貧定歇役之爲民各安生國資其力哉一各邑軍丁太半是虛簿耳黃口白骨侵隣徵族是豈全無閑丁而然哉以湖南一道觀之邑各有稧房村願堂村或屬官家或屬鄕廳或屬於吏隸之廳每年納錢而納土擧村蠲役所鷁徭計一邑幾皆數十村村是饒戶戶是健丁而沒身爲閑閑之逸氓莫非王臣而獨免國役恐非所以均齊方正之道也宜命道臣一切革罷竝疤正軍以充虛簿一湖南諸邑幾皆大無而尤甚者六邑六邑之中珍島爲最靈巖海南康津次之興陽長興又其次也六邑之流離死亡不啻夥多而面任諱之上司臣難未能的知其數而參以潛行時所聞見而計之則少不下數三百多可至七八百或千餘人而流戶則又不在此中路殍壑塡無邑無之而至於珍靈康三邑則間有目雖不見而耳不忍聞者蓋其凶荒百年後初有來秋穡事雖得豐登而還穀結錢大同身布及其他種種諸役之舊停者新納者一時竝督則無以支堪又必流亡俗所謂豐歲反不若歉歲者此也宜令廟堂商確措置以爲一分保存之方一漁稅之句管於均廳蓋爲減弊而其弊反滋夫均廳之前皆有物主作爲私貨極力修改任意捕捉雖有本官之侵而不至白地之徵一自均廳之設旣納元稅又納大魚皮口中皮鯊魚皮魚膠等物若干各營及本官又於使星往來有生魚魚油之納雖有若干本錢而消瀜於中間且其船箭雖或破敗而不卽蒙頉年年應稅幸或得頉則該邑索價亦極夥然故立船箭者左右見侵始終受害興產者稀破家甚多富人則絕迹遠避而不復作物主貧戶則見利暫進而不能爲完計此所以致浦戶之凋殘漁利之耗縮者今若隨破許頉永蠲雜納則庶爲一分矯捄之方一均廳所管漁船漁箭鹽盆若無新得不許頉減例也然破敗已久或竝與其人而不在只可問諸水濱者多矣猶是案名不抹稅督至嚴徵族徵隣爲弊或甚若使凡百之物必須毀而成須成而毀則今天下器用之數無一加減於三古理豈然哉年久有頉未詳其數而昨秋風破亦甚許多必欲待而許頉則沿海之民其將困於隣族宜令該廳詳査眞僞特許頉減一浦稅卽均廳所管而與他役不同非浦戶不應其稅近來沿浦之人漸殘而均廳之元總不減故浦人之疊徵者比比有之至於今年流亡十居其五而向之兩役者其將出四五役矣列邑浦戶臣雖不能盡見而只以珍島郡言之麻屹浦五戶納稅爲五十三兩鹽場浦十五名納稅爲八十兩則他浦可推而知已宜令該廳詳査量減俾浦氓得以支保一靑大竹進上乃南民巨瘼也一介所入多至十五六緡少亦十二三緡而或斂於民人或出於官庫亦收置於民而策應公役其實自民出也且其貿取必使官隸而官隸則勒斫民田不給一錢初旣徵價後復納竹是乃再斂也及其營門封進之時自審藥至於小幫無一不索錢罄此窮蔀之甁甖充彼營屬之囊橐豈不可矜哉若依他封進例酌定價錢別置貢人收聚列邑之本錢而付之則事恐便好宜令廟堂往復道臣從便釐革一典牲署司僕寺位太作錢卽京鄕民幷受其害者也牟利輩左干右囑必以一道中太貴邑劃出勒捧高價此鄕民之弊也及其京貿市儲旣耗閭藏亦縮價直頓翔此京民之弊也況其享牲之飼御乘之喂豈宜付牟利之手招興怨之口宜令廟堂嚴禁作錢一外邑之京衙所納情債各營偏重各營中訓局尤甚軍布保米等各項上納之情債視元納必責三分之一以砲言則二兩之當納而後錢七錢以移劃大同言則六十石之當納而加納爲三十二石情錢又爲一石十兩如此而民生可以支保乎亟令廟堂嚴飭該營卽爲量減一本道所納軍布情債比他道有加臣於出道邑査究則皆云馱價所費而此則不然軍布馱價皆於元錢中除給自是定例且旣云馱價遠近宜殊而珍島全州厥數無差其爲中間幻弄民獨受弊也審矣宜令道臣詳査蠲減一列邑倉庫之升斛皆準鍮件而獨稅斛稍大加入幾一斗至於閭閻所用大小不一有烙印升有捧上升有場市升若其場市升邑邑不同夫市直之高下貴賤皆係於升斗而有此大小之殊難防詐僞之習捧上升印卽結內民之收斂稅米統內人之收斂還穀者而極大於烙升此戶首之弄奸民人之受害者也宜令道臣嚴飭列邑一切以烙印升行用一近來各邑奪取驛保充定軍役其甚者直疤驛夫屢移不頉如順天之於碧沙是也此固驛路難支之弊而不寧是也察訪之將遞諸班差任必有定價已成謬例牢不可破渠旣得賂必欲取償於外驛外驛吏卒不勝其困賣復賣田日益凋瘵若使爲其丞者律已束下不使誅求庶爲蘇完之一助他道未必皆然而湖南尤甚一全州所在糧餉廳屯三十結二十卜九束每卜元稅三稅合租二斗每結租爲十三石五斗作錢二十六兩六錢六分定式捧納歉歲比民結加爲八九兩豐年則將至十五六兩田是一土而稅納兩處莫非王土而獨爲偏重且土品瘠薄民不願耕癸丑陳三結十四卜甲寅災六結六十八卜四束若是夥多未得減蠲蓋該廳之規無論豐歉初無加減豐年寡取凶年取盈此法之不善而況豐亦不寡而歉必取盈者乎宜令該曹減稅如萬頃之屯給災如民結之田一全州府上官面火田六十八結每結代錢二十八兩上納于戶曹及內司爲一土兩稅之地大爲民弊宜令該曹依本面元田沓例蠲減內司之土稅一所安島卽延齡君房屯而每結稅米八十斗宮差供饋又幾五十斗又納去核五百餘斤而一斤本價元稅中除給米一斗五升而民人添徵幾一兩餘露島土稅半納戶曹半納內司而內司所納每結租全十石導掌供饋每作人所斂租八十四斗實爲兩島難保之弊宜令該營該司宮差導掌往來之時減率減供以爲一分紓民力之地一南原紙弊庚戌釐革之後別無復滋而但節目中營貿定爲五十束以其有所用則給本價加貿之文故辛亥加貿一百七十束癸丑加貿一百八十束甲寅加貿一百束若其看色紙每束二張永爲革罷而今年一百五十束色紙爲三十束不徒不革乃反倍捧一珍島穀簿太紊虛留極多司倉米四十二石十三斗零太一百三石四斗租一千三百七十一石儲置米五百五十一石六斗船儲米一千三百六十三石八斗自丙午至甲寅九年間所虛留或爲該郡守之所犯或爲該色吏之所逋各穀之收殺無期一珍島郡歉荒較一道尤甚死亡比六邑尤多歲抄時軍丁代頉實是皮不存之毛年前牧子軍役之頉猶不得閑丁視村大小分定二三自村中徒報虛名斂納民錢況於今年許多閑丁何處得來本郡所在金溝來騎兵二名樂安來水鐵匠十三名興陽來水軍二十名還送各該邑則庶爲代頉之一助一加士島處在外洋戶不過四十每戶右水營所納靑葛代錢一兩六錢人情牟三斗此爲島民痼弊宜令該營卽爲蠲減一艾島四梁島草島竹島之五島平島巨文島赤爾島卽左水營屯土而稅納倍於民結且營裨之橫斂極多以草島言之牟田盡荒里閭將空海外遠島非比陸土宜薄其賦俾奠厥居一珍島監牧官處於海南花源牧場則在珍島相距七十里又隔海津凡有擧行官無以檢察民無以控訴只任一群頭兵房者恣意侵漁民弊漸痼馬政益疏所謂牧官漫不省察便一藍田丞耳安在設官之本意哉況珍島牧場川鉅草豐甚宜牧養最號諸場中善地不可使之遙領而空廢揆以事勢參之民情莫如移設牧官或合設本郡之爲牧民牧馬之得兩宜一所安島卽內外洋交接之咽喉也自古達島抵本島水路九十里許而許多島嶼羅絡相連左右挾置有如甬道然而本島以外卽是大洋而作我南沿之一大捍門實是海口要衝之地且其周廻四十里居民三百戶露島廣島盧鹿島普吉島等諸島環其左右有若營壘之擁護靑山楸子在其前便成堠墩之羅置又與筦島相距四十里而近宛然有猗角之勢若設一鎭於本島附近群嶼皆令管領而與筦島對峙相助雖或有警而互相援救則其勢不孤我有首尾相應之形敵有腹背受困之應矣且諸島與所管邑隔海敻遠民生之疾苦無以檢察風俗之頑蠢莫可矯正若有一官長管攝鎭撫於其中則亦庶爲島民之幸一戰船兵器之重者不可暫時或廢也船底之沈在鹹水者雖過年久猶能堅緻若其露出水上而爲雨露風暘之所暵濕磨洗者數歲之後便致枵敗此前人所以設改槊之法也今乃廢三年改槊而創出八年新造之規竊恐有違於備陰雨之本意也蓋隨毀隨繕則常自完固脫有緩急不時可用而必待八年後改造則其八年前二三年上板已枵不可乘載於風波是無船也只以於蘭馬島等處船觀之亦可驗其然也毋改前人之法恐合事宜一所安島濟州往來候風之所也奉命使星及耽羅守令其他差員之行來留本島數旬或一月上下供饋極爲夥多濟州進上領來監色船格等供億無藝而一一收斂於島民此難支之巨瘼宜令道臣從便矯捄一康津故參奉黃大中卽翼成公喜之五代孫親癠刲股煎進得效仍蹇左脚人稱孝蹇當壬辰難鍊金作鋼又於山下得一馬追扈平壤癸已爲統制使李舜臣從事官赴晋州多立奇功中賊九復折右脚世又號忠蹇後赴南原力戰殉節臨死以劍授人曰持此劍斫千倭斂我尸載我馬馬當自往如其言馬果自行三百里歸其家故相臣李敬輿李畬重臣徐渻李明漢諸人皆有著述譖歎其忠孝此足可徵而年久湮晦未蒙襃典實是聖朝之欠事且如近來靈巖愼述顯相顯兄弟其母病革幷斫十指得延母命亦是卓絕之行宜有襃奬之典敎以明日卿等與諸宰來會備局繡衣別單逐條論理草記如有起疑之端問于繡衣務從消詳俾有差遣之實效及於民